Motorbestuur word dalk 'n skoolvak | Netwerk24
Deur Dennis Delport 10 Desember 2019 09:04
Suid-Afrikaanse skole kan binnekort motorbestuur as vak vir leerlinge in graad 11 en 12 aanbied.
Dit is een van die hersieningskomitee van die verkeerswetstoepassing se aanbevelings aan Fikile Mbalula, minister van vervoer.
Dipuo Peters, destydse minister van vervoer, het die komitee destyds in 2016 saamgeroep. Die doelwit was om verkeerswetstoepassing omvattend te hersien en 'n plan vir padveiligheid te ontwikkel.
Die uitskieter-voorstel is om graad 11 en graad 12 leerlinge in motorbestuur touwys te maak.
Ayanda Allie-Paine, woordvoerder van die departement van vervoer, sê die opleiding sal teoreties wees. "Dit sal leerlinge vir hul leerlingrybewyse voorberei," sê sy.
Die Automobiel Assosiasie (AA) het in 'n mediaverklaring gesê hy steun die komitee se aanbevelings. "Ons is gretig dat dit so gou as moontlik in werking gestel word. Enige versuim sal tot meer sterftes op ons paaie lei," aldus die AA.
Minstens een bestuurskooleienaar meen dit sal nie sake in die wiele ry as leerlinge reeds op skool opleiding ontvang nie.
"Daar is reeds skole wat soortgelyke vakke aanbied. Ons vind egter dat hierdie opleiding nie op standaard is nie," sê Lucy Miranda, eienaar van Mirandas-bestuurskool in Krugersdorp.
"Dit is hoekom die bestuurskoolbedryf ten spyte van die regering se planne altyd sal oorleef."
Ander aanbevelings van die komitee sluit in 'n onafhanklike beroepsliggaam vir verkeerswetstoepassing, 'n enkele verkeerspolisiediens vir die land en die herontwerp en opdatering van die K53-toets. Swaarder strawwe vir verkeersoortreders en 'n trapsgewyse rybewysstelsel waarin nuwe bestuurders 'n 24-maande proeftydperk aflê, word ook voorgestel.